Константин Величков
XVIII. Летете, птици…

chitanka.info

Летете, птици, в волния въздух,

летете, птици, в небесата сини.

Кат вас лети нагоре моят дух

и вази той стреми се да замине.

Защо, о, птици, кои в светлий зрак

на синевата бляскава летите,

криле сберете, на земята пак

се спущате от връх, от висотите?

И вас ли грозна мъчи ви борба

и в ваште, най-високите полети?

Една ли с нас ви свързова съдба?

Не можете ли нийде да се взрете,

без тъжната световна нищета

да ви тегней в сърцето и в крилете?

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.